**Домашна работа по Български език – 10,11 клас - 4 седмица**

**Техники за изграждане на аргументативен текст**

В рамките на разсъждаването, описването и разказването си служим с конкретни техники.

* ***Сравняваме*** обекти върху основата на някакво сходство или различие, съпоставяме или противопоставяме качества на обектите, т.е. **формулираме съждение и умозаключение.**
* ***Представяме*** признаци, свързани със същността, структурата и функциите на понятия и/или закономерности, т. е. **даваме определение.**
* ***Разпределяме*** понятия в групи въз основа на общи (или близки) признаци и подреждаме групите по определени критерии (например според степен на значимост на понятията, според равнище на обобщеност на понятията и пр.), т.е. **класифицираме.**
* ***Позоваваме*** се на реално съществуващи обекти от действителността (например факти или статистически данни, цитати, афоризми, „крилати” изрази, поговорки, пословици), т.е. използваме **илюстративен материал.**
* ***Избираме*** уместни изразни средства, за да привлечем вниманието на събеседника (например реторични въпроси; метафори; синтактичен паралелизъм и др.), т.е. употребяваме **реторични средства.**
* ***Проследяваме*** етапите при извършване на дейност или при протичане на явление, т.е. **представяме процес.**

**Формулирането на съждения и умозаключения** е основно средство за изграждане на всички аргументативни текстове. При избора на някои от другите техники се съобразяваме с вида на преобладаващата функция. Например при създаване на текст с осведомяваща функция предпочитаме да използваме определения, класификации, да представяме процеси. При текст с въздействаща функция по-често си служим с различни реторични похвати

Прочетете ученическото съчинение.

**Да бъдем Някой в живота**

    Всеки човек се стреми към нещо в своя живот. Целите, разбира се, са различни, но в крайна сметка това е нормално – хората може и да си приличат, но в никакъв случай не са напълно еднакви. Едни искат да имат повече материални облаги, други се стремят към признание на качествата, които са наследили или са придобили чрез труд и самоусъвършенстване. Без да подценявам необходимостта да се притежават различни блага, аз мисля, че принадлежа към втората група хора – към тези, които предпочитат не толкова „да имат”, колкото „да бъдат”.

     В света, в който живея – за мое огромно съжаление – повечето хора неистово желаят да имат. Стремят се да имат материални неща или ако трябва да съм точна – жадни са за пари, и то за много пари. Единствената истина за тях се крие в твърдението, че в този свят по-важно е да имаш, отколкото да бъдеш. Имаш ли пари – всички те уважават. Нямаш ли – ти си господин Никой. Поне за повечето такива хора ценностите не означават нищо. Тяхно оправдание е, че народът бил казал следните мъдрости: „С пари всичко се купува” и „Когато нещо не може да се получи срещу пари, то може да се получи срещу много пари.”

     А нима трябва да е така? Аз искам да бъда. Искам да съм Някоя. Но не посредством парите. Не желая да съм като хората, които отвън изглеждат страхотно, уж са „уважавани”, а всъщност единственото уважавано нещо у тях са парите им. Такива хора имат много приятели, а ако останат един ден на улицата, се оказват без близък човек до себе си. Искам да бъда уважавана заради самата себе си, заради това, което съм. Ако бъда човек, ако с честен труд създам нещо значимо в този объркан свят, то аз ще имам всичко. И тук не говоря само за материалните неща. Не, в никакъв случай! Говоря за ценности, които са нематериални и следователно са непреходни.

     Бих се обърнала към хората с думите: за да сте истински човеци, стремете се да бъдете Някой в този живот, а не само да имате. Ако успеете да се изградите като качествени личности, животът ще ви се отблагодарява със заслужени материални и духовни блага.

(А. П., 10. клас)

**Определете вида на техниките, използвани при създаването на съчинението.**

**Докажете, че съчинението е аргументативен текст.**

**Посочете преобладаващата функция в текста.**

**Анализът на кои езикови средства от съчинението ви помага да определите функцията?**

**Каква зависимост откривате между преобладаващата функция в текста и предпочетените техники за неговото изграждане? Обосновете се, като си послужите с примери от текста.**

**Домашна работа по Литература – 10,11 клас - 4 седмица**

1. Припомнете си от изученото по история за периода на Българското Възраждане.
2. Запишете в тетрадките основни характеристики на възрожденската литература и възрожденски автори, които сме изучавали в предишни класове. Посочете техни произведения.
3. Припомнете си биография на Ботев. Поезия.

**Домашна работа по География иикономика – 10,11 клас - 4 седмица**

1. Направете схема на стаите в дома си. С помощта на компас определете посоките. Обозначете ги върху схемата.